钦定古今图书集成/明伦汇编/家范典/第011卷 > 礼记 > 《檀弓》
## 钦定古今图书集成/明伦汇编/家范典/第011卷 > 礼记 > 《檀弓》

事亲有隐而无犯，左右就养无方，服勤至死，致丧三
年。

〈陈注〉饶氏曰：“或左或右，无一定之方。子之于亲，不分职守，事事皆当理会，无可推托，致丧极其哀毁之节也。”

又

子思曰：“丧三日而殡，凡附于身者，必诚必信，勿之有
悔焉耳矣。三月而葬，凡附于棺者，必诚必信，勿之有
悔焉耳矣。”

又

子夏问于孔子曰：“居父母之仇，如之何？”孔子曰：“寝苫
枕千，不仕，弗与共天下也。遇诸市朝，不反兵而斗。
父母之丧，哭无时，使必知其反也。”

〈陈注〉“未殡，哭不绝声。”殡后虽有朝夕哭之时，然庐中思忆则哭，小祥后哀至则哭，此皆哭无时也。使者，受君之任使也。小祥之后，君有事，使之不得不行。然反必祭告，俾亲之神灵知其已反，亦出必告，反必面之义也。

子路曰：“伤哉贫也！生无以为养，死无以为礼也。”孔子
曰：“啜菽饮水尽其欢，斯之谓孝；敛首足形，还葬而无
椁，称其财，斯之谓礼。”